**Resolució de \_\_\_ de \_\_\_ de 2023, del secretari autonòmic d'Educació i Formació Professional, per la qual es dicten instruccions per a l'organització i el funcionament dels centres d'educació especial sostinguts amb fons públics per al curs 2023-2024.**

La Llei Orgànica 2/2006 de 3 de maig, d'Educació, modificada per la Llei orgànica 3/2020, de 29 de desembre, estableix que l'escolarització de l'alumnat que presenta necessitats educatives especials s’ha de regir pels principis de normalització i inclusió i assegurar la no discriminació i igualtat efectiva en l'accés i la permanència en el sistema educatiu, i sols s’ha de dur a terme en unitats o centres d'Educació Especial quan les seues necessitats no puguen ser ateses en el marc de les mesures d'atenció a la diversitat dels centres ordinaris.

La Llei 9/2018, de 24 d’abril, de la Generalitat, de modificació de la Llei 11/2003, de 10 d’abril, de la Generalitat, sobre l’estatut de les persones amb discapacitat, estableix com a actuació en matèria educativa, que les conselleries amb competències en matèria d'educació i formació, vetlaran pel gaudi efectiu del dret de les persones amb discapacitat o diversitat funcional a una educació pública, inclusiva i de qualitat, com també a la formació al llarg de la vida, sense discriminació per motiu o per raó d'aquesta circumstància i sobre la base de la igualtat d'oportunitats, i seran les encarregades de garantir una política de foment que assegure el procés educatiu adequat, l'adopció d'ajustos raonables en funció de les necessitats individuals i facilite les mesures de suport personalitzades i efectives en entorns que fomenten al màxim el desenvolupament acadèmic i social, de conformitat amb l'objectiu de la plena inclusió.

D’acord amb aquesta llei, s’entén per ajustos raonables les modificacions i les adaptacions necessàries i adequades que no imposen una càrrega desproporcionada o indeguda, quan es requerisquen en un cas particular, per a garantir a les persones amb diversitat funcional o discapacitat el gaudi o l’exercici, en igualtat de condicions amb les altres, de tots els drets humans i les llibertats fonamentals.

El Reial Decret Legislatiu 1/2013, de 29 de novembre, pel qual s'aprova el Text Refós de la Llei General de drets de les persones amb discapacitat i de la seua inclusió social, explicita que correspon a les administracions educatives assegurar un sistema educatiu inclusiu en tots els nivells educatius, prestant atenció a la diversitat de necessitats educatives de l'alumnat amb discapacitat, mitjançant la regulació de suports i ajustos raonables per a l'atenció d'aquells que precisen una atenció especial d'aprenentatge o d'inclusió.

La Llei 6/2022, de 31 de març, de modificació del Text Refós de la Llei General de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre, per establir i regular l'accessibilitat cognitiva i les seves condicions d'exigència i aplicació, té per fi garantir de forma efectiva l'accessibilitat cognitiva de totes les persones amb dificultats de comprensió i comunicació de l’entorn físic, el transport, la informació i la comunicació, inclosos els sistemes i les tecnologies de la informació i les comunicacions, i a altres serveis i instal·lacions a disposició o d'ús públic. Estableix que l'accessibilitat cognitiva es desplega i fa efectiva a través de la lectura fàcil, sistemes alternatius i augmentatius de comunicació, pictogrames i altres mitjans humans i tecnològics disponibles per a tal fi.

El Decret 104/2018, de 27 de juliol, del Consell, pel qual es desenvolupen els principis d’equitat i d’inclusió en el sistema educatiu valencià, té per objecte establir i regular els principis i les actuacions encaminades al desenvolupament d’un model inclusiu en el sistema educatiu valencià per a fer efectius els principis d’equitat i igualtat d’oportunitats en l’accés, participació, permanència i progrés de tot l’alumnat, i aconseguir que els centres docents es constituïsquen en elements dinamitzadors de la transformació social cap a la igualtat i la plena inclusió de totes les persones. En la mateixa línia que les disposicions referides abans, remarca l’excepcionalitat de l’escolarització en un centre d’educació especial i defineix, entre altres, les tasques complementàries que han de desenvolupar com a centres de recursos.

El Decret 253/2019, de 29 de novembre, del Consell, de regulació de l’organització i el funcionament dels centres públics que imparteixen ensenyaments d’Educació Infantil o d’Educació Primària, en la disposició transitòria segona, refereix que mentre no es regule de manera específica l’organització i el funcionament dels centres específics d’Educació Especial, el present decret serà aplicable supletòriament a aquests centres.

El Decret 72/2021, de 21 de maig, del Consell, d’organització de l’orientació educativa i professional en el sistema educatiu valencià, estableix la constitució dels equips d’orientació educativa als centres d’educació especial i l’estructura d’assessorament i suport als centres educatius a la qual pertanyen els centres d’educació especial com a centres de recursos.

L’Ordre 20/2019, de 30 d’abril, de la Conselleria d’Educació, Investigació, Cultura i Esport, per la qual es regula l’organització de la resposta educativa per a la inclusió de l’alumnat en els centres docents sostinguts amb fons públics del sistema educatiu valencià, modificada per l’Ordre 10/2023, de 22 de maig, de la Conselleria d’Educació, Cultura i Esport, per la qual es regulen i concreten determinats aspectes de l’organització i el funcionament de l’orientació educativa i professional en el sistema educatiu valencià, té per objecte regular l’organització de la resposta educativa en els centres docents, en el marc de l’educació inclusiva, a fi de garantir l’accés, la participació, la permanència i el progrés de tot l’alumnat, com a nucli del dret fonamental a l’educació i des dels principis de qualitat, igualtat d’oportunitats, equitat i accessibilitat universal.

La Resolució de 23 de desembre de 2021, de la directora general d’Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats, concreta els procediments per a la detecció, la identificació i el registre de les necessitats específiques de suport educatiu i estableix criteris complementaris per a l’aplicació de determinades mesures per a la inclusió, referides en l’Ordre 20/2019, i per a l’organització dels suports.

És una realitat que el desenvolupament del model d'educació inclusiva ha propiciat un increment de l’alumnat amb necessitats educatives especials que s’escolaritza en els centres docents ordinaris, bé siga en l’aula ordinària o en una unitat específica a temps parcial. Com a conseqüència d’això, s’ha produït una variació dels perfils de l’alumnat que s’escolaritza en els centres d’educació especial, principalment en les etapes d'educació infantil i educació primària, que presenta necessitats educatives especials més greus i, per tant, requereix suports especialitzats d'alta intensitat i individualització durant tota la jornada escolar.

De conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions (DOGV 8572, 17.06.2019), i el Decret 7/2019, de 20 de juny, del president de la Generalitat, pel qual es determinen les secretaries autonòmiques de l’Administració del Consell (DOGV 8576, 21.06.2019), modificat pel Decret 2/2022, de 10 de febrer, del president de la Generalitat, de modificació del Decret 7/2019, de 20 de juny, del president de la Generalitat, pel qual es determinen les secretaries autonòmiques de l’Administració del Consell (DOGV 9277, 14.02.2022), resolc:

**Títol I**

**Disposicions generals**

***Primer. Objecte***

Aquesta resolució té per objecte dictar instruccions per a l'organització i funcionament dels centres d'educació especial durant el curs acadèmic 2023-2024, que concreten aspectes regulats en el Decret 105/2022, de 5 d’agost, del Consell, d’organització i funcionament dels centres d’Educació Especial.

***Segon. Àmbit d’aplicació***

L’àmbit d’aplicació són els centres específics d’educació especial sostinguts amb fons públics del sistema educatiu valencià, sense perjuí de les competències discrecionals reservades a la titularitat dels centres privats concertats en supòsits concrets que afecten determinats aspectes organitzatius i de gestió.

**Títol II**

**Escolarització**

***Tercer. Criteris per a l’escolarització en un centre d’educació especial***

1. Els criteris generals per a l’escolarització de l’alumnat amb necessitats educatives especials estan recollits en els articles 20 i 21 del Decret 104/2018, de 27 de juliol, l’article 3 del Decret 105/2022, de 5 d’agost, i l’article 45 de l’Ordre 20/2019, de 30 d’abril, modificada per l’Ordre 10/2023, de 22 de maig.

2. L’escolarització en un centre d’educació especial ha d’estar subjecta a un seguiment continuat, a fi d’assegurar el seu caràcter revisable i reversible, d’acord amb allò que s’indica en l’article 5 del Decret 105/2022, de 5 d’agost.

3. En els processos de transició es tindrà en compte allò que disposa l’article 7 del Decret 105/2022, de 5 d’agost.

***Quart. Procediment per a l’escolarització en un centre d’educació especial***

El procediment per a determinar la modalitat d’escolarització en un centre d’educació especial s’ha de realitzar d’acord amb allò que disposa l’Ordre 20/2019, de 30 d’abril, modificada per l’Ordre 10/2023, de 22 de maig, i la Resolució de 23 de desembre de 2021, de la directora general d’Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats. Aquest procediment ha d’incloure necessàriament la realització d’una avaluació sociopsicopedagògica, l’emissió de l’informe sociopsicopedagògic, l’audiència als pares, les mares o representants legals i l’autorització per resolució de la persona titular de la direcció territorial competent en matèria d’educació.

***Cinqué. Escolarització combinada***

1. D’acord amb l’article 3.4 del Decret 105/2022, de 5 d’agost, quan les necessitats educatives de l’alumnat ho aconsellen, es podrà proposar l’escolarització combinada entre un centre d’educació especial i un centre educatiu ordinari que escolaritze alumnat dins del mateix tram d’edat. En aquest cas, s’hauran d’establir els protocols de coordinació necessaris entre els centres implicats, amb l’objectiu de garantir una actuació pedagògica coherent i unificada, i, si escau, possibilitar la incorporació a modalitats d’escolarització més inclusives.

2. L’alumnat que està escolaritzat en aquesta modalitat estarà matriculat simultàniament en el centre ordinari i en el centre d’educació especial. Per tant, la planificació, el desenvolupament, el seguiment i l’avaluació de la resposta educativa i dels resultats del procés d’ensenyament-aprenentatge s’han de realitzar i coordinar de manera conjunta entre els dos centres.

3. L’alumnat que estiga en aquesta situació ha de disposar d’un grup de referència en el centre ordinari pròxim a la seua edat cronològica amb el qual participarà en les diferents activitats escolars, extraescolars i complementàries. El professorat tutor d’aquest grup ha d’assumir la tutoria compartida de l’alumnat.

4. La distribució de l’horari de participació de l’alumnat en cadascun dels centres es realitzarà de manera conjunta entre els dos centres, tot considerant les característiques i necessitats de l’alumnat, l’organització dels centres, les àrees, matèries, àmbits o activitats més adequades, les adaptacions i suports necessaris i altres variables rellevants, a fi de garantir la resposta educativa més adient i personalitzada a cada cas, i s’ha de reflectir en el Pla d’actuació personalitzat (PAP).

5. Els centres ordinaris han d’organitzar els horaris i suports, i realitzar els ajustos necessaris amb l’objecte de facilitar al màxim la participació d’aquest alumnat en totes les activitats que es desenvolupen durant el temps que romanga en el centre.

***Sisé. Permanència en els centres d’educació especial***

1. D’acord amb l’article 74 de la LOE, l'escolarització de l’alumnat en centres d'educació especial podrà estendre's fins als vint-i-un anys.

2. Sense perjudici d’això, l’alumnat podrà prorrogar la seua escolarització en els casos següents:

*a)* L’alumnat que cursa un programa formatiu de qualificació bàsica adaptada a persones amb necessitats educatives especials permanents podrà romandre fins als 24 anys, complits en la data en què finalitze el programa.

*b)* L’alumnat que cursa un programa d’autonomia bàsica per a la vida quotidiana, especificat en el resolc dotzé, podrà romandre fins als 22 anys, complits en l’any en què finalitze el programa.

3. En finalitzar l’escolarització, l’alumnat rebrà una acreditació final d’estudis, segons allò disposat en l’article 8 del Decret 105/2022, de 5 d’agost i d’acord amb el model que figura com a annex únic d’aquesta resolució.

**Títol III**

**Organització dels ensenyaments**

***Seté. Estructura dels ensenyaments***

1. Els centres d’educació especial han d’organitzar els ensenyaments que imparteixen d’acord amb les edats de l’alumnat que hi escolaritzen, tot seguint l’estructura següent:

*a)* Educació infantil

*b)* Educació primària

*c)* Educació secundària obligatòria

*d)* Transició a la vida adulta

*e)* Programes formatius de qualificació bàsica

2. L’article 14.1 del Decret 105/2022, de 5 d’agost, preveu que els centres d’educació especial podran oferir altres programes que poguera oferir a la conselleria competent en matèria d’educació per a donar resposta a les necessitats formatives d’aquest alumnat. D’acord amb això, es crea el Programa d’autonomia personal en la vida diària.

***Huité. Educació Infantil***

Els aspectes generals de regulació d’aquests ensenyaments, en els centres d’educació especial, estan regulats en l’article 10 del Decret 105/2022, de 5 d’agost.

***Nové. Educació Primària***

Els aspectes generals de regulació d’aquests ensenyaments, en els centres d’educació especial, estan regulats en l’article 11 del Decret 105/2022, de 5 d’agost.

***Desé. Educació Secundària Obligatòria***

Els aspectes generals de regulació d’aquests ensenyaments, en els centres d’educació especial, estan regulats en l’article 12 del Decret 105/2022, de 5 d’agost.

***Onzé. Transició a la Vida Adulta***

Els aspectes generals de regulació d’aquests programes estan regulats en l’article 10 del Decret 105/2022, de 5 d’agost.

***Dotzé. Programa d’autonomia personal en la vida diària***

1. El Programa d’autonomia personal en la vida diària es configura com a continuïtat dels programes de transició a la vida adulta i destinats a l’alumnat que compleix els requisits següents:

*a)* Complir els 21 anys l’any natural en què finalitza el curs escolar.

*b)* Haver cursat el Programa de transició a la vida adulta (TVA) en el mateix centre d’educació especial en què es proposa l’accés al programa.

*c)* Tindre un baix nivell d’autonomia i funcionament en la vida quotidiana, la qual cosa fa que no tinga un perfil adequat per a cursar un programa formatiu de qualificació bàsica adaptada a persones amb necessitats educatives especials ni accedir a altres opcions formatives o ocupacionals que requerisquen un domini mínim de destreses laborals.

*d)* No tindre plaça en un centre de dia ni en un centre ocupacional.

2. Aquest programa prioritzarà l’àmbit d’experiència d’autonomia personal en la vida diària, sense perjudici que, segons el perfil de l’alumnat, es treballen continguts de l’àmbit d’inclusió social i comunitària.

3. La durada d’aquest programa és d’un curs escolar i l'edat màxima de permanència serà fins als 22 anys, complits l’any en què hi finalitza.

4. El programa es desenvoluparà en grups de deu alumnes com a màxim, sent necessari un mínim de quatre per a poder autoritzar-los.

5. El Programa d’autonomia bàsica per a la vida quotidiana l’impartirà professorat de l’especialitat de pedagogia terapèutica.

6. L’autorització del programa per al curs 2024-2025 correspondrà a la direcció general competent en inclusió educativa, amb l’informe previ favorable de la inspecció d’educació.

***Tretzé. Programes formatius de qualificació bàsica***

1. Els centres d’educació especial podran oferir programes formatius de qualificació bàsica, d'acord amb l'article 15 de l'Ordre 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica a la comunitat valenciana, els centres d'educació especial sostinguts amb fons públics poden oferir programes formatius de qualificació bàsica adaptada a persones amb necessitats educatives especials permanents.

2. Aquests programes estan dirigits a l'alumnat que reuneix els requisits següents:

*a)* Tindre una edat compresa entre els setze i vint-i-un anys, complits en la data d'inici del programa.

*b)* Presentar necessitats educatives especials permanents associades a discapacitat física, intel·lectual o trastorns de la conducta o de la personalitat.

*c)* Disposar d'un nivell d'autonomia personal i social que li permet l'accés i el manteniment d'un lloc de treball.

*d)* Haver completat els deu anys d'escolarització bàsica, en centres ordinaris o en centres d'Educació Especial.

3. La durada d'aquests programes és de dos cursos, amb la finalitat de facilitar un procés d'aprenentatge adaptat a les necessitats de l’alumnat i garantir l'adquisició de les competències necessàries.

4. L'alumnat que no haja assolit els objectius previstos, pot romandre un any més en cada curs, amb un informe previ de l'equip educatiu. En qualsevol cas, l'edat màxima de permanència en aquests programes és fins als vint-i-quatre anys, complits en la data en què hi finalitzen.

5. Els programes formatius de qualificació bàsica adaptada a persones amb necessitats educatives especials permanents es desenvolupen en grups de dotze alumnes com a màxim, sent necessari un mínim de sis per a poder autoritzar-los.

6. L'alumnat que cursa aquests programes en els centres d'educació especial podrà beneficiar-se dels serveis complementaris de transport i menjador escolar, en les mateixes condicions que la resta de l'alumnat matriculat en el centre.

**Títol IV**

**Organització curricular**

***Catorzé. Desenvolupament curricular en els centres d’educació especial***

1. Els centres d’educació especial han d’organitzar i desenvolupar el currículum de forma integrada, globalitzada i interdisciplinària, i al voltant de les competències clau següents:

*a)* Competència en comunicació lingüística

*b)* Competència plurilingüe

*c)* Competència matemàtica i en ciència, tecnologia i enginyeria

*d)* Competència digital

*e)* Competència personal, social i d'aprendre a aprendre

*f)* Competència ciutadana

*g)* Competència emprenedora

*h)* Competència en consciència i expressió culturals

2. Per a la concreció curricular es tindrà en compte el que disposa l’article 16 del Decret 105/2022, de 5 d’agost.

3. Per a l’avaluació del procés d’ensenyament i aprenentatge es tindrà en compte el que disposa l’article 16 del Decret 105/2022, de 5 d’agost.

4. La direcció general competent en inclusió educativa facilitarà les orientacions necessàries perquè els centres puguen contextualitzar els programes individualitzats en el marc de les programacions d’aula.

***Quinzé. Programes inclusius***

1. Els centres d’educació especial promouran i desenvoluparan, en col·laboració amb els centres ordinaris, les entitats i els agents de l’entorn sociocomunitari, programes que promoguen la inclusió de l’alumnat en els centres docents ordinaris, l’autonomia personal i social i la inserció sociolaboral, segons s’especifica en l’article 18 del Decret 105/2022, de 5 d’agost.

2. Aquests programes tindran la consideració de programes singulars i, d’acord amb la disposició addicional segona de l’Ordre 20/2019, de 30 d’abril, han d’estar autoritzats per la direcció general competent en matèria d’inclusió educativa, a proposta de la direcció territorial competent en matèria d’educació.

**Títol V**

**Centres d’educació especial com a centres de recursos**

***Setzé. Organització del centre de recursos***

1. D’acord amb el Títol II del Decret 105/2022, de 5 d’agost, els centres d’educació especial de titularitat de la Generalitat, tindran atribuïdes funcions com a centres de recursos.

2. Per dur a terme les tasques atribuïdes com a centres de recursos de forma coordinada, s’establiran les estructures següents:

*a)* Equip de coordinació del centre de recursos, regulat en l’article 21 del Decret 105/2022, de 5 d’agost.

*b)* Equip d’intervenció del centre de recursos, regulat en l’article 22 del Decret 105/2022, de 5 d’agost.

3. Els àmbits d’especialització dels centres d’educació especial vindran determinats per la formació i l’experiència de la seua plantilla i per les pràctiques d’investigació-acció que realitzen. D’acord amb això i tenint en compte el tipus, la freqüència de les sol·licituds que realitzen els centres docents ordinaris i l’adquisició de noves competències per a l’assessorament, els centres de recursos, en coordinació amb l’òrgan directiu competent en matèria d’inclusió educativa de la conselleria competent en matèria d’educació, han de revisar periòdicament i, si escau, modificar els seus àmbits d’especialització.

4. La conselleria competent en matèria d’educació determinarà i publicarà la demarcació territorial d’actuació de cada centre d’educació especial com a centre de recursos i els seus àmbits d’especialització, així com les modificacions que, d’acord amb allò especificat en el punt anterior, puguen produir-se.

5. El procediment per a l’activació de la intervenció del centre de recursos es realitzarà d’acord amb la normativa específica dictada per la conselleria competent en matèria d’educació, tot buscant la seua eficiència i el caràcter complementari i diferenciat de les actuacions realitzades per les unitats especialitzades d’orientació.

6. Els centres privats concertats també podran funcionar com a centres de recursos que assessoren els centres ordinaris de la seua zona, amb l’organització que determine la titularitat del centre i amb recursos propis.

***Disseté. Tasques diferenciades del personal de l’equip d’intervenció***

Les tasques que han de dur a terme els diferents perfils professionals de l’equip d’intervenció són les següents:

1. Professorat d’orientació educativa:

*a)* Coordinar-se amb l’equip d’orientació educativa o el departament d’orientació educativa i professional del centre sol·licitant per a recollir, si és el cas, informació complementària.

*b)* Facilitar assessorament en relació a la sol·licitud d’intervenció, d’acord amb les seues funcions professionals i àmbit de competència.

*c)* Col·laborar amb els equips d’orientació educativa i els departaments d’orientació educativa i professional, dins del marc de les agrupacions d’orientació de zona, en la valoració de l’alumnat amb necessitats educatives especials per al qual s’haja de proposar o revisar la modalitat d’escolarització.

2. Professorat de pedagogia terapèutica i d’audició i llenguatge:

*a)* Assessorar en relació a la sol·licitud d’intervenció, d’acord amb les seues funcions professionals i àmbit de competència.

*b)* Col·laborar, si escau, amb els equips d’orientació educativa i els departaments d’orientació educativa i professional en la valoració de l’alumnat amb necessitats educatives especials per al qual s’ha de proposar o revisar la modalitat d’escolarització.

*c)* Col·laborar amb l’equip directiu i el personal d’orientació educativa en el procediment de sol·licitud de productes de suport per a l’alumnat amb necessitats educatives especials.

3. Personal docent especialista d’Educació Física i de Música: realitzarà assessorament en relació amb la sol·licitud d’intervenció, d’acord amb les seues funcions professionals i àmbit de competència.

4. Personal educador d’educació especial: realitzarà assessorament en relació a la sol·licitud d’intervenció, d’acord amb les seues funcions professionals i àmbit de competència.

5. Personal fisioterapeuta:

*a)* Donar pautes i orientacions als equips educatius dels centres ordinaris per a la resposta educativa a l’alumnat amb necessitats educatives especials derivades de discapacitat motriu: pautes d’activitats, moviments, canvis posturals, relaxació, higiene postural, etc.

*b)* Col·laborar amb l’equip directiu i el personal d’orientació educativa en el procediment de sol·licitud de productes de suport per a l’alumnat amb necessitats educatives especials.

*c)* Col·laborar amb els equips d’orientació educativa i els departaments d’orientació educativa en la valoració de l’alumnat amb necessitats educatives especials que deriven d’una discapacitat motriu.

6. Personal d’infermeria escolar: prestarà assessorament telefònic o per mitjans telemàtics, en relació a la sol·licitud d’intervenció, d’acord amb les seues funcions professionals i àmbit de competència.

***Dihuité. Persona coordinadora del centre de recursos***

La persona coordinadora del centre de recursos tindrà les funcions establides en l’article 23 del Decret 105/2022, de 5 d’agost.

***Dinové. Despeses de funcionament com a centres de recursos***

1. Les despeses pel desplaçament als centres ordinaris del personal dels centres d’educació especial com a conseqüència de la prestació del servei com a centres de recursos s’abonaran segons determina el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.

2. Les despeses generades per l’elaboració de recursos materials han de ser assumides pels centres sol·licitants de la intervenció.

**Títol VI**

**Personal**

***Vinté. Plantilles***

1. En els centres d’educació especial de titularitat de la Generalitat, els llocs de personal docent d’orientació educativa, pedagogia terapèutica i audició i llenguatge, i personal no docent educador d'educació especial i fisioterapeuta, es determinaran d'acord amb la normativa vigent que regula les plantilles per a aquests centres.

2. Els centres d'educació especial de titularitat de la Generalitat comptaran amb professorat tècnic de Formació Professional per a impartir els tallers en els Programes de Transició a la Vida Adulta (TVA) que hagen sigut autoritzats per la direcció general competent. Quan no existisquen perfils adequats de professorat tècnic de Formació Professional, comptaran amb professorat d'arts plàstiques i taller de disseny.

3. Els centres d'educació especial de titularitat de la Generalitat que tinguen autoritzat, per la direcció general competent en matèria de Formació Professional, un programa formatiu de qualificació bàsica adaptat a les persones amb necessitats educatives especials permanents, comptaran amb professorat tècnic de Formació Professional de l'especialitat corresponent. Associat a aquest programa, es dotarà el personal necessari de Pedagogia Terapèutica, en cas que el centre no dispose del nombre suficient per a cobrir les necessitats que aquests programes requereixen, previ informe de la inspecció d’educació i d’acord amb les instruccions dictades per la direcció general competent.

4. En els centres privats concertats d’educació especial, la cobertura de llocs per al funcionament es determinarà en funció del que disposa l’article 11 de la Llei 9/2022, de 30 de desembre, de pressupostos de la Generalitat per a l’exercici 2023.

5. En els centres d’educació especial sostinguts amb fons públics, l’atenció per part del personal de treball social es facilitarà a través de les unitats especialitzades d’orientació, a les quals està adscrit orgànicament aquest personal, sense perjuí de l'atenció que també hi poden rebre dels serveis socials municipals o mancomunats entre diferents municipis. En qualsevol cas, s'ha d’assegurar la coordinació interdisciplinària dels serveis implicats.

6. D’acord amb l'article 59.7 de la Llei 10/2014, de 29 de desembre, de la Generalitat, de Salut de la Comunitat Valenciana, els centres d'educació especial estaran dotats de personal d'infermeria, que dependran orgànicament del departament sanitari corresponent.

***Vint-i-uné. Horari del personal***

1. L'horari del personal docent s’adaptarà a l’horari general del centre.

2. L’horari de treball del personal no docent s’ha d’adaptar a les característiques dels centres i als llocs de treball, i ajustar-se al Decret 42/2019, de 22 de març, del Consell, pel qual es regulen les condicions de treball del personal funcionari de l'administració de la Generalitat, i els acords laborals i els convenis col·lectius d’aquestes o aquests professionals.

3. L’horari del professorat d’orientació educativa s’adequarà al mateix horari regulat per al professorat d’orientació educativa en els centres d’Educació Infantil i Primària.

**Títol VIII**

**Altres aspectes d’organització i funcionament**

***Vint-i-dosé. Horari general del centre i organització de la jornada escolar***

L’horari general del centre i l’organització de la jornada escolar en els centres d’educació especial de titularitat de la Generalitat s’atendrà a allò que disposa l’article 67 del Decret 105/2022, de 5 d’agost, i a les Instruccions de 22 de març de 2023 la directora general d’Inclusió Educativa per a l’organització de la jornada escolar en els centres d’educació especial de titularitat de la Generalitat per als cursos 2023-2024 i 2024-2025.

***Vint-i-tresé. Serveis complementaris de menjador i transport***

1. El menjador escolar dels centres d’educació especial es considerarà com un espai de rellevància que possibilite el treball en contexts naturals d’hàbits d’autonomia, la comunicació, la regulació sensorial, la conducta i la higiene. Per a això, els objectius del menjador s’han d’incorporar a les propostes curriculars del centre i als plans d’actuació personalitzats de l’alumnat.

2. Tenint en compte la intensitat dels suports i l’atenció especialitzada que requereix l’alumnat, la duració del servei de menjador escolar es podrà flexibilitzar entre hora i mitja i tres hores.

3. Tot l’alumnat escolaritzat en els centres d’educació especial tindrà accés gratuït als serveis complementaris de menjador i transport escolar.

4. L’òrgan directiu competent en matèria de centres docents regularà els serveis complementaris de menjador escolar i transport.

***Vint-i-quatré.*** ***Autorització per a l’aplicació del protocol davant alteracions greus de la conducta***

1. En les situacions en què una alumna o un alumne pose en risc la seua seguretat o la de la resta de membres del grup classe o de la comunitat educativa, l’equip educatiu durà a terme les actuacions pertinents, dins del protocol davant alteracions greus de la conducta.

2. Per a l’aplicació del protocol, a l’inici de curs s’haurà de recollir l’autorització per escrit de les mares, els pares o representants legals perquè, en cas necessari, es trasllade l’alumna o alumne a un espai més segur i puguen intervindre diverses persones.

València, \_\_ de \_\_\_ de 2023.- El secretari autonòmic d'Educació i Formació Professional: Miguel Soler Gracia.